Swendelaars misbruik kleuter se tragedie vir eie gewinHelga Muller by haar seuntjie, Marno, in die hospitaal. (Foto: Verskaf) Die vyfjarige Marno Muller, wat ná ŉ fratsongeluk steeds in die Netcare Garden City-hospitaal om sy lewe veg, se tragedie word nou deur swendelaars uitgebuit om geld te probeer maak. Marno het verlede week moontlik tot tien minute lank aan ŉ glyplank by sy kleuterskool in Brakpan aan die Oos-Rand gehang nadat die toutjies van sy baadjie vasgehaak en om sy nek gespan het. Sy geliefdes probeer die afgelope paar dae geld insamel sodat Marno, wie se ouers nie ŉ mediese fonds het nie, steeds in dié private hospitaal behandel kan word. Marno se tannie, Nadia Minnie, sê daar is nou mense wat bedrieglike plasings op sosiale media deel om geld in te samel deur Marno se storie en foto’s te deel. “Hulle verander net Marno se naam (onder meer na Ricardo Gordon) en die bankbesonderhede (met die verwysing Jennifer Smith). Ons het dit reeds op al die platforms aangemeld, maar ons weet van mense wat reeds geld in dié bankrekeninge inbetaal het. “Dit lyk nie of die selfoonnommer wat verskaf word ge-Rica is nie, maar die persoon reageer wel op WhatsApps. Ons wil dit ook by TymeBank aanmeld, aangesien die rekening glo by dié bank is.” Marno Muller se tragedie word nou deur swendelaars uitgebuit om geld te probeer maak. Marno Muller se tragedie word nou deur swendelaars uitgebuit om geld te probeer maak. Minnie sê hulle is woedend dat dié swendelaars broodnodige geld van Marno “steel”. “Elke sent wat hulle steel, is geld wat vir Marno se behandeling kon gaan. Ons is nog nie eens halfpad met ons teikenbedrag nie en intussen hoop ander rekeninge ook op.” Die hospitaal het vroeër aan Marno se ouers, Rudie en Helga, ŉ kwotasie van R350 000 gestuur. Helga ry boonop elke dag sowat 150 km van die gesin se huis na die hospitaal en terug. Helga Muller by haar seuntjie, Marno. (Foto: Verskaf) Die kleuter was teen Dinsdag nog steeds onder verdowing. Hy ontvang tans 40% suurstof en is nog steeds aan ŉ hartmasjien en ventilator gekoppel. Minnie sê dokters het Sondag ŉ stent in Marno se kop geplaas om die swelling, breingolwe en -skade te monitor. Die koelkomberse wat tans nog om die kleuter se lyfie gedraai is om sy temperatuur te reguleer, sal na verwagting Dinsdag afgehaal word. Volgens Minnie is Marno ook geweldig geswel. “My sussie-hulle is nog verskriklik emosioneel. Die dokters kan niks vir hulle waarborg nie. Dis maar heeltyd touch and go. “Ons glo die Here sal ŉ weg oopmaak.” Enigeen wat geld vir Marno wil inbetaal, word versoek om die bankbesonderhede by Minnie te bevestig: 078 249 1971.